**Упоредни преглед броја домаћинстава 1948, 1953, 1961, 1971, 1981, 1991, 2002, 2011. и 2022.**

Табела садржи податке о укупном броју домаћинстава у свим пописима спроведеним након Другог светског рата. Подаци су исказани по насељеним местима, општинама, градовима, областима и регионима, и то према административно-територијалној подели Републике Србије важећој на дан 1. јула 2022. године.

Подаци пописа од 1948. до 1981. године односе се на читаву територију Републике Србије, док пописи 1991, 2002, 2011. и 2022. године не садрже податке за АП Косово и Метохија. Наиме, Попис 1991. године бојкотован је од стране већине албанског становништва, док 2002, 2011. и 2022. године на територији јужне српске покрајине нису постојали услови за спровођење пописа. У Попису 2011. забележен је смањен обухват јединица пописа у општинама Прешево и Бујановац услед бојкота пописа од стране већине припадника албанске националне заједнице, те су за те општине за Попис 2011. године исказани само подаци о пописаном становништву.

Подаци о броју домаћинстава по пописима исказани су у складу с методологијама које су примењиване у време њиховог спровођења. Стога, при анализи промена у броју домаћинстава треба водити рачуна о различитом третману укупног становништва до којег је долазило од пописа до пописа.

Домаћинста у ранијим пописима

У свих девет пописа, у периоду од 1948. до 2022. године, примењена је јединствена дефиниција домаћинства: *Домаћинством се сматра свака породична или друга заједница лица која заједно станују и заједнички троше своје приходе за подмиривање основних животних потреба (становања, исхране и др.). Домаћинством се, такође, сматра и свако лице које у месту пописа живи сáмо (тзв. самачко домаћинство), а које није члан неког другог домаћинства, без обзира на то да ли станује у посебном или дељивом стану, као самац-подстанар, у самачком хотелу и сличном објекту, или у истој соби с другим самцем или са члановима домаћинства станодавца, уколико с њима не троши заједно своје приходе.*

Извесна одступања у дефинисању чланова домаћинства, до којих је ипак долазило, последица су примене различитог концепта места сталног/уобичајеног становања од пописа до пописа. Тако су, на пример, у пописима 1961. и 1971. године, лица која су због рада живела у једном месту, а чија је породица била стално настањена у другом месту, сматрана самачким домаћинствима у месту рада, без обзира на то да ли су учествовала у издржавању или су била једини издржаваоци своје породице. У попису 1948. године ученици који су се школовали и живели ван места становања својих родитеља третирани су као привремено присутни у месту школовања, а привремено одсутни из места у којем живи њихово домаћинство. У пописима 1953. и 1961. године ученици који су због школовања живели ван места становања својих родитеља сматрани су сталним становницима у месту школовања. Оваква методолошка решења при дефинисању места сталног становања напуштена су у Попису 1981. године, превасходно због потребе да се сачува хомогеност домаћинства и породице, као и због постојања великог ризика да пописом неће бити обухваћена лица привремено присутна у другом месту због рада или школовања, па су у састав домаћинства укључени сви његови чланови, без обзира на то да ли су се у време пописа стално налазили у месту где је било настањено домаћинство или су боравили дуже време у другом насељу (било због рада или школовања) или су били одсутни из других разлога (службено путовање, лечење и др.). Овакав концепт примењиван је и у Попису 1991.

У Попису 2002. године дошло је до нове измене концепта исказивања сталног становништва, тј. прихваћене су међународне препоруке, по којима, осим становништва у земљи, у састав сталног становништва улазе наши грађани чији је рад, односно боравак у иностранству краћи од годину дана, као и страни држављани с пребивалиштем у иностранству који у нашој земљи раде или бораве годину дана или дуже. За разлику од Пописа 2002. године, у свим ранијим пописима у стално становништво су, поред становништва у земљи, укључивани и сви наши грађани на тзв. привременом раду/боравку у иностранству, без обзира на дужину боравка. Дефиниција сталног становништва која је примењена у Попису 2002. године утицала је на то да, при исказивању резултата пописа, из укупног контингента пописаних домаћинстава буду искључена домаћинства чији су сви чланови били одсутни из земље годину дана или дуже због рада/боравка у иностранству. Осим искључивања комплетних домаћинстава, из сталног становништва су у обради искључивани и поједини чланови домаћинства који нису задовољавали критеријум сталног становања у земљи.

У Попису 2011. године први пут је за утврђивање укупног броја становника неког подручја примењен концепт „уобичајеног становништва“. Исти концепт примењен је и у Попису 2022. године. У складу са овим концептом, у резултатима пописа 2011. и 2022. у укупан број домаћинстава укључена су она домаћинства у којима је пописан најмање један члан који је задовољио критеријум уобичајеног становника. Наведене методолошке промене у третману укупног становништва, до којих је долазило од пописа до пописа, нису значајно утицале на упоредивост података о укупном броју домаћинстава, али их свакако треба имати у виду при анализи и поређењу промена у структурама домаћинстава.

Територијалне промене

Подаци о броју домаћинстава по насељеним местима исказани су према територијалном стању у време спровођења Пописа 2022. У посматраном периоду (1948–2022) поједина насеља су престала да постоје (укинута су и њихова територија је припојена другим насељима), формирана су нова насеља од делова постојећих насеља (издвајањем дела територије другог насеља или спајањем два или више насеља у једно), нека насеља су увећана ширењем на атар суседних насеља чије су површине тиме умањене и сл. Мењали су се и називи насеља, али и припадност насеља појединим општинама и градовима. Прегруписавање података из ранијих пописа, односно њихово свођење на територијално стање из 2022. године, извршено је на основу података Регистра просторних јединица. За насеља која су претрпела територијалне промене у последњем међупописном периоду (увећана или умањена површина), као и за новоформирана насеља, извршено је прерачунавање броја домаћинстава у ранијим пописима на основу података о броју домаћинстава нижих просторних јединица (статистичких и пописних кругова). Међутим, у ситуацијама када је долазило до кориговања границе између два насеља, при чему се територија која мења припадност насељу (прелази из једног у друго насеље) није могла прецизно идентификовати преко нижих просторних јединица, могуће су извесне осцилације у броју домаћинстава од пописа до пописа.